amanoisuno/poetBack huggingface dataset:
寶劍篇 劉長川 
寶劍不可得，相逢幾許難。今朝一度見，赤色照人寒。匣裏星文動，環邊月影殘。自然神鬼伏，無事莫空彈。
將赴東都上李相公 劉長川 
四海兵初偃，平津閣正開。誰知大爐下，還有不然灰。
寄邢逸人 鄭常 
羨君無外事，日與世情違。地僻人難到，溪深鳥自飛。儒衣荷葉老，野飯藥苗肥。疇昔江湖意，而今憶共歸。
送頭陀上人赴廬山寺 鄭常 
僧家無住著，早晚出東林。得道非真相，頭陀是苦心。持齋山果熟，倚錫野雲深。溪寺誰相待，香花與梵音。
謫居漢陽白沙口阻雨，因題驛亭 鄭常 
漢陽無遠近，見說過湓城。雲雨經春客，江山幾日程。終隨鷗鳥去，只待海潮生。前路逢漁父，多慚問姓名。
穆陵路 陳存 
西遊匣長劍，日暮湘楚間。歇馬上秋草，逢人問故關。孤村綠塘水，曠野白雲山。方念此中去，何時此路還。
清溪館作 陳存 
指途清溪裏，左右唯深林。雲蔽望鄉處，雨愁為客心。遇人多物役，聽鳥時幽音。何必滄浪水，庶茲浣塵襟。
寓居武丁館 陳存 
暑雨飄已過，涼飆觸幽衿。虛館無喧塵，綠槐多晝陰。俯視古苔積，仰聆早蟬吟。放卷一長想，閉門千里心。
楚州贈別周願侍禦 陳存 
漂泊楚水來，舍舟坐高館。途窮在中路，孤征慕前伴。風雨一留宿，關山去欲懶。淮南木葉飛，夜聞廣陵散。
送劉秀才南歸 陳存 
鳥啼楊柳垂，此別千萬里。古路入商山，春風去灞水。停車落日在，罷酒離人起。蓬戶寄龍沙，送歸情詎已。
丹陽作 陳存 
暫入新豐市，猶聞舊酒香。抱琴沽一醉，盡日臥垂楊。
早行 王觀 
雞唱催人起，又生前去愁。路明殘月在，山露宿雲收。村店煙火動，漁家燈燭幽。趨名與趨利，行役幾時休。
贈營妓 崔瓘 
寒簷寂寂雨霏霏，候館蕭條燭燼微。只有今宵同此宴，翠娥佯醉欲先歸。
酒席賦得匏瓢 鄭審 
華閣與賢開，仙瓢自遠來。幽林嘗伴許，陋巷亦隨回。掛影憐紅壁，傾心向綠杯。何曾斟酌處，不使玉山頹。
奉使巡檢兩京路種果樹事畢入秦因詠 鄭審 
聖德周天壤，韶華滿帝畿。九重承渙汗，千里樹芳菲。陝塞餘陰薄，關河舊色微。發生和氣動，封植眾心歸。春露條應弱，秋霜果定肥。影移行子蓋，香撲使臣衣。入徑迷馳道，分行接禁闈。何當扈仙蹕，攀折奉恩輝。
丹陽作 朱彬 
暫入新豐市，猶聞舊酒香。抱琴沽一醉，盡日臥垂楊。
采桑 李彥遠 
采桑畏日高，不待春眠足。攀條有餘態，那矜貌如玉。千金豈不贈，五馬空躑躅。何以變真性，幽篁雪中綠。
章仇公席上詠真珠姬 范元凱 
神女初離碧玉階，彤雲猶擁牡丹鞋。應知子建憐羅襪，顧步裴回拾翠釵。